VEIKSMAI ØKomisija mano, kad laikotarpiai, kuriuos Jungtinės Karalystės piliečiai teisėtai išgyveno kurioje nors iš 27 ES valstybių narių iki išstojimo dienos, pagal Direktyvą 2003/109/EB dėl trečiųjų valstybių piliečių, kurie yra ilgalaikiai gyventojai, statuso turėtų būti laikomi teisėto gyvenimo Europos Sąjungos valstybėje narėje laikotarpiais. ØKomisija padeda valstybėms narėms koordinuodama jų veiksmus atitinkamose jų kompetencijos srityse – taip ji siekia užtikrinti, kad piliečių teisės būtų saugomos vienodai. Atsižvelgiant į nacionalinėms ir vietos valdžios institucijoms teksiančių administracinių iššūkių mastą ir siekiant išvengti administracinių vėlavimų, valstybėms narėms rekomenduojama priimti iš anksto dar prieš Jungtinės Karalystės išstojimo datą pateikiamus leidimų gyventi prašymus. ØTačiau atrodo, kad išstojimo be susitarimo atveju gali kilti rizika išvestinių finansinių priemonių, kurių tarpuskaita atliekama, finansiniam stabilumui, nes ES tarpuskaitos narių pozicijos JK pagrindinėse sandorio šalyse nebus tvarkingai likviduojamos. Rizika gali kilti ir tam tikroms JK centrinių vertybinių popierių depozitoriumų Sąjungos subjektams teikiamoms paslaugoms, kurių per trumpą laiką pakeisti neįmanoma. Šiose srityse esamos lygiavertiškumo sistemos suteikia tinkamų priemonių, kurias galima greitai įdiegti. Tam turėtų būti išnaudojamas iki 2019 m. kovo 30 d. likęs laikas. Jei Komisijai prireiktų imtis priemonių, jos apimtų tik tiek, kiek būtina siekiant išvengti rizikos finansiniam stabilumui, kylančios išstojimo be susitarimo atveju, jos būtų ribotos trukmės ir taikomos griežtai nustatytomis sąlygomis. Jei susitarimo pasiekti nepavyktų, Komisija priims laikinus ir sąlyginius lygiavertiškumo sprendimus, siekdama užtikrinti, kad centrinės tarpuskaitos ir depozitoriumų paslaugos nebūtų sutrikdytos. ØSkrydžių teisių srityje Komisija pasiūlys priemonių, užtikrinančių, kad Jungtinės Karalystės oro vežėjams būtų leidžiama skristi virš Europos Sąjungos teritorijos, atlikti techninius nutūpimus (pvz., prisipilti degalų neįlaipinant ir (arba) neišlaipinant keleivių), nutūpti Europos Sąjungoje ir grįžti atgal į Jungtinę Karalystę. Tokios priemonės būtų taikomos su sąlyga, kad Jungtinė Karalystė lygiavertes priemones taikys Europos Sąjungos oro vežėjams. ØAviacijos saugos srityje Europos aviacijos saugos agentūra (EASA) galės išduoti sertifikatus tam tikriems aviacijos produktams (tipo sertifikatus) ir bendrovėms (organizacijų patvirtinimo sertifikatus) tik po to, kai Jungtinė Karalystė taps trečiąja šalimi. Komisija pasiūlys priemonių, užtikrinančių nenutrūkstamą tokių sertifikatų galiojimą ribotą laikotarpį. Tokios priemonės bus taikomos su sąlyga, kad Jungtinė Karalystė taikys panašias priemones. Analogiškai Komisija pasiūlys priemonių, užtikrinančių, kad dalys ir prietaisai, pateikti Sąjungos rinkai iki išstojimo dienos remiantis pažyma, kurią išdavė Jungtinės Karalystės civilinės aviacijos administracijos atestuotas juridinis ar fizinis asmuo, tam tikromis aplinkybėmis vis dar galėtų būti naudojami. Komisija paragino EASA, rengiantis Jungtinės Karalystės išstojimui, pradėti tvarkyti tam tikras JK subjektų paraiškas. ØKomisija imsis veiksmų, kad užtikrintų, jog iš Jungtinės Karalystės tranzitu per ES 27 oro uostus skrendantiems keleiviams ir jų rankiniam bagažui ir toliau būtų netaikoma antroji saugumo patikra (t. y. būtų taikoma vadinamoji vienintelio saugumo patikrinimo sistema). ØKomisija ragina valstybes nares imtis visų reikiamų priemonių, kad būtų pasirengusios nuo 2019 m. kovo 30 d., jei išstojimas būtų be susitarimo, visoms iš Jungtinės Karalystės importuojamoms ir į ją eksportuojamoms prekėms taikyti Sąjungos muitinės kodeksą ir reikiamas netiesioginio apmokestinimo taisykles. Muitinė gali išduoti leidimus taikyti supaprastintas procedūras, kaip numatyta Sąjungos muitinės kodekse, jei ekonominės veiklos vykdytojai to prašo ir laikosi atitinkamų reikalavimų. Vienodas sąlygas ir sklandžią prekybą bus ypač sudėtinga užtikrinti tose srityse, kuriose su Jungtine Karalyste prekiaujama aktyviausiai. Komisija padeda valstybėms narėms ieškoti šios problemos sprendimų, kurie būtų visiškai suderinami su dabartine reglamentavimo sistema. ØRemdamasi ES veterinarijos teisės aktais Komisija, jei pagrįsta ir bus laikomasi visų taikomų sąlygų, greitai įtrauks Jungtinę Karalystę į reikiamą sąrašą, kad iš Jungtinės Karalystės į Europos Sąjungą būtų galima įvežti gyvus gyvūnus ir gyvūninės kilmės produktus. ØKomisija pakoreguos JK bendrovių orientacines vertes, kuriomis remiantis apskaičiuojamos jų 2019 m. metinės fluorintų šiltnamio efektą sukeliančių dujų kvotos – bus atsižvelgiama tik į jų deklaruotą veiklą 27 ES valstybėse narėse, o į kvotas, susijusias su deklaruota veikla JK viduje, nebus atsižvelgiama.